# DEN UAFHÆNGIGE REVISORS REVISIONSPÅTEGNING

Til [NN opdragsgiver][[1]](#footnote-1))

## Revisionspåtegning på årsregnskabet

### Konklusion

Vi har revideret årsregnskabet for [virksomheden] for regnskabsåret [1. januar - 31. december 202X], der omfatter [resultatopgørelse, balance, egenkapitalopgørelse, pengestrømsopgørelse og noter, herunder anvendt regnskabspraksis]. Årsregnskabet udarbejdes efter [årsregnskabsloven].

Det er vores opfattelse, at årsregnskabet giver et retvisende billede af [virksomhedens] aktiver, passiver og finansielle stilling pr. [31. december 202X] samt af resultatet af [virksomhedens] aktiviteter [og pengestrømme] for regnskabsåret [1. januar - 31. december 202X] i overensstemmelse med [årsregnskabsloven].

### Grundlag for konklusion

Vi har udført vores revision i overensstemmelse med internationale standarder om revision og de yderligere krav, der er gældende i Danmark, samt standarderne for offentlig revision, idet revisionen udføres på grundlag af bestemmelserne i [lov/bekendtgørelse om NN][[2]](#footnote-2)). Vores ansvar ifølge disse standarder og krav er nærmere beskrevet i revisionspåtegningens afsnit ”Revisors ansvar for revisionen af årsregnskabet”. Vi er uafhængige af [virksomheden] i overensstemmelse med International Ethics Standards Board for Accountants’ internationale retningslinjer for revisorers etiske adfærd (IESBA Code) og de yderligere etiske krav, der er gældende i Danmark, ligesom vi har opfyldt vores øvrige etiske forpligtelser i henhold til disse krav og IESBA Code. Det er vores opfattelse, at det opnåede revisionsbevis er tilstrækkeligt og egnet som grundlag for vores konklusion.

### [Væsentlig usikkerhed vedrørende fortsat drift]

*[Indsættes, hvis relevant, jf. ISA 570 og erklæringsbekendtgørelsen]*

### [Fremhævelse af forhold i regnskabet]

*[Indsættes, hvis relevant, jf. ISA 706 og erklæringsbekendtgørelsens § 7, stk. 1]*

### [Centrale forhold ved revisionen[[3]](#footnote-3))

Centrale forhold ved revisionen er de forhold, der efter vores faglige vurdering var mest betydelige ved vores revision af årsregnskabet for regnskabsåret 202X. Disse forhold blev behandlet som led i vores revision af årsregnskabet som helhed og udformningen af vores konklusion herom. Vi afgiver ikke nogen særskilt konklusion om disse forhold.

[Indsæt beskrivelse af hvert centralt forhold ved revisionen i overensstemmelse med ISA 701.]]

### [Fremhævelse af forhold vedrørende revisionen]

*[Indsættes, hvis relevant, jf. ISA 706]*

### Ledelsens ansvar for årsregnskabet[[4]](#footnote-4))

Ledelsen har ansvaret for udarbejdelsen af et årsregnskab, der giver et retvisende billede i overensstemmelse med [årsregnskabsloven]. Ledelsen har endvidere ansvaret for den interne kontrol, som ledelsen anser for nødvendig for at udarbejde et årsregnskab uden væsentlig fejlinformation, uanset om denne skyldes besvigelser eller fejl.

Ved udarbejdelsen af årsregnskabet er ledelsen ansvarlig for at vurdere [virksomhedens] evne til at fortsætte driften; at oplyse om forhold vedrørende fortsat drift, hvor dette er relevant; samt at udarbejde årsregnskabet på grundlag af regnskabsprincippet om fortsat drift, medmindre ledelsen enten har til hensigt at likvidere [virksomheden], indstille driften eller ikke har andet realistisk alternativ end at gøre dette.

### Revisors ansvar for revisionen af årsregnskabet

Vores mål er at opnå høj grad af sikkerhed for, om årsregnskabet som helhed er uden væsentlig fejlinformation, uanset om denne skyldes besvigelser eller fejl, og at afgive en revisionspåtegning med en konklusion. Høj grad af sikkerhed er et højt niveau af sikkerhed, men er ikke en garanti for, at en revision, der udføres i overensstemmelse med internationale standarder om revision og de yderligere krav, der er gældende i Danmark, samt standarderne for offentlig revision, idet revisionen udføres på grundlag af bestemmelserne i [lov/bekendtgørelse om NN], altid vil afdække væsentlig fejlinformation, når sådan findes. Fejlinformationer kan opstå som følge af besvigelser eller fejl og kan betragtes som væsentlige, hvis det med rimelighed kan forventes, at de enkeltvis eller samlet har indflydelse på de økonomiske beslutninger, som regnskabsbrugerne træffer på grundlag af årsregnskabet.

Som led i en revision, der udføres i overensstemmelse med internationale standarder om revision og de yderligere krav, der er gældende i Danmark, samt standarderne for offentlig revision, idet revisionen udføres på grundlag af bestemmelserne i [lov/bekendtgørelse om NN], foretager vi faglige vurderinger og opretholder professionel skepsis under revisionen. Herudover:

* Identificerer og vurderer vi risikoen for væsentlig fejlinformation i årsregnskabet, uanset om denne skyldes besvigelser eller fejl, udformer og udfører revisionshandlinger som reaktion på disse risici samt opnår revisionsbevis, der er tilstrækkeligt og egnet til at danne grundlag for vores konklusion. Risikoen for ikke at opdage væsentlig fejlinformation forårsaget af besvigelser er højere end ved væsentlig fejlinformation forårsaget af fejl, idet besvigelser kan omfatte sammensværgelser, dokumentfalsk, bevidste udeladelser, vildledning eller tilsidesættelse af intern kontrol.
* Opnår vi forståelse af den interne kontrol med relevans for revisionen for at kunne udforme revisionshandlinger, der er passende efter omstændighederne, men ikke for at kunne udtrykke en konklusion om effektiviteten af [virksomhedens] interne kontrol[[5]](#footnote-5)).
* Tager vi stilling til, om den regnskabspraksis, som er anvendt af ledelsen, er passende, samt om de regnskabsmæssige skøn og tilknyttede oplysninger, som ledelsen har udarbejdet, er rimelige.
* Konkluderer vi, om ledelsens udarbejdelse af årsregnskabet på grundlag af regnskabsprincippet om fortsat drift er passende, samt om der på grundlag af det opnåede revisionsbevis er væsentlig usikkerhed forbundet med begivenheder eller forhold, der kan skabe betydelig tvivl om [virksomhedens] evne til at fortsætte driften. Hvis vi konkluderer, at der er en væsentlig usikkerhed, skal vi i vores revisionspåtegning gøre opmærksom på oplysninger herom i årsregnskabet eller, hvis sådanne oplysninger ikke er tilstrækkelige, modificere vores konklusion. Vores konklusioner er baseret på det revisionsbevis, der er opnået frem til datoen for vores revisionspåtegning. Fremtidige begivenheder eller forhold kan dog medføre, at [virksomheden] ikke længere kan fortsætte driften.
* Tager vi stilling til den samlede præsentation, struktur og indhold af årsregnskabet, herunder noteoplysningerne, samt om årsregnskabet afspejler de underliggende transaktioner og begivenheder på en sådan måde, at der gives et retvisende billede heraf[[6]](#footnote-6)).

Vi kommunikerer med den øverste ledelse om blandt andet det planlagte omfang og den tidsmæssige placering af revisionen samt betydelige revisionsmæssige observationer, herunder eventuelle betydelige mangler i intern kontrol, som vi identificerer under revisionen.

### Udtalelse om ledelsesberetningen[[7]](#footnote-7)) [[8]](#footnote-8))

Ledelsen er ansvarlig for ledelsesberetningen.

Vores konklusion om årsregnskabet omfatter ikke ledelsesberetningen, og vi udtrykker ingen form for konklusion med sikkerhed om ledelsesberetningen.

I tilknytning til vores revision af årsregnskabet er det vores ansvar at læse ledelsesberetningen og i den forbindelse overveje, om ledelsesberetningen er væsentligt inkonsistent med årsregnskabet eller vores viden opnået ved revisionen eller på anden måde synes at indeholde væsentlig fejlinformation.

Vores ansvar er derudover at overveje, om ledelsesberetningen indeholder krævede oplysninger i henhold til [årsregnskabslovens] regler.

Baseret på det udførte arbejde er det vores opfattelse, at ledelsesberetningen er i overensstemmelse med årsregnskabet og er udarbejdet i overensstemmelse med kravene i [årsregnskabsloven]. Vi har ikke fundet væsentlig fejlinformation i ledelsesberetningen.

## Erklæring i henhold til anden lovgivning og øvrig regulering

### [Rapporteringsforpligtelser i henhold til erklæringsbekendtgørelsens § 7, stk. 2]

*[Indsættes med en overskrift konkret tilpasset indholdet, hvis relevant, jf. erklæringsbekendtgørelsens § 7, stk. 2]*.

### [Yderligere oplysninger krævet i henhold til ”bekendtgørelse om kommunal og regional revision”[[9]](#footnote-9))

Vores konklusion er konsistent med vores revisionsberetning til [Ledelsen].

Efter vores bedste overbevisning er der ikke udført forbudte ikke-revisionsydelser som omhandlet i bekendtgørelse om kommunal og regional revision.

[Oplysninger efter artikel 10.2, litra (g), hvis det er nødvendigt.][[10]](#footnote-10))

Vi blev af [Ledelsen] første gang antaget som revisor for [Kommunen] den [XX. måned 20XX] for regnskabsåret 20XX og har varetaget revisionen i en samlet opgaveperiode på [X] år frem til og med regnskabsåret [20XX]. [Vi blev senest antaget efter en udbudsprocedure den [XX. måned 20XX] og fik senest revisionsaftalen forlænget [XX. måned 20XX].]][[11]](#footnote-11))

### Udtalelse om juridisk-kritisk revision og forvaltningsrevision

Ledelsen er ansvarlig for, at de dispositioner, der er omfattet af regnskabsaflæggelsen, er i overensstemmelse med meddelte bevillinger, love og andre forskrifter samt med indgåede aftaler og sædvanlig praksis. Ledelsen er også ansvarlig for, at der er taget skyldige økonomiske hensyn ved forvaltningen af de midler og driften af [de virksomheder], der er omfattet af årsregnskabet. Ledelsen har i den forbindelse ansvar for at etablere systemer og processer, der understøtter sparsommelighed, produktivitet og effektivitet.

I tilknytning til vores revision af årsregnskabet er det vores ansvar at gennemføre juridisk-kritisk revision og forvaltningsrevision af udvalgte emner i overensstemmelse med standarderne for offentlig revision. I vores juridisk-kritiske revision efterprøver vi med høj grad af sikkerhed for de udvalgte emner, om de undersøgte dispositioner, der er omfattet af regnskabsaflæggelsen, er i overensstemmelse med de relevante bestemmelser i bevillinger, love og andre forskrifter samt indgåede aftaler og sædvanlig praksis. I vores forvaltningsrevision vurderer vi med høj grad af sikkerhed, om de undersøgte systemer, processer eller dispositioner understøtter skyldige økonomiske hensyn ved forvaltningen af de midler og driften af [de virksomheder], der er omfattet af årsregnskabet.

Hvis vi på grundlag af det udførte arbejde konkluderer, at der er anledning til væsentlige kritiske bemærkninger, skal vi rapportere herom i denne udtalelse.

Vi har ingen væsentlige kritiske bemærkninger at rapportere i den forbindelse.

[X-by] (revisors kontorsted), [dato]

[Godkendt revisionsfirma]

[CVR-nummer][[12]](#footnote-12))

[NN]

[statsautoriseret/registreret revisor]

[MNE-nummer][[13]](#footnote-13))

1. ) Til NN opdragsgiver [eller anden passende adressat]. [↑](#footnote-ref-1)
2. ) For § 60-selskaber vil det være ”lov om kommunernes styrelse”. [↑](#footnote-ref-2)
3. ) Afsnittet om ”Centrale forhold ved revisionen” skal medtages for kommuner og store § 60-selskaber, fordi disse er omfattet af kravene i EU-forordning 537/2014, artikel 10, jf. bekendtgørelse nr. 965 af 28. juni 2016 om kommunal og regional revision, § 1, stk. 1, og § 2, stk. 1, nr. 2. [↑](#footnote-ref-3)
4. ) I disse eksempler kan der være behov for at erstatte begrebet ledelsen med ”den øverste ledelse og den daglige ledelse” eller andre begreber, der er passende. [↑](#footnote-ref-4)
5. ) Denne sætning tilpasses i de tilfælde, hvor revisor i forbindelse med revisionen også har ansvaret for at afgive en erklæring om effektiviteten af intern kontrol. [↑](#footnote-ref-5)
6. ) Denne sætning medtages kun, når årsrapporten aflægges efter en begrebsramme, der giver et retvisende billede [↑](#footnote-ref-6)
7. ) Afsnittet kan udelades, hvis der ikke er en ledelsesberetning. Det skal imidlertid overvejes, om der skal rapporteres i henhold til ISA 720 om *Andre Oplysninger*. [↑](#footnote-ref-7)
8. ) Rapportering i overensstemmelse med ISA 720. Overskriften *Andre Oplysninger* er ændret til *Udtalelse om ledelsesberetningen*, fordi der kun er det ene forhold, som rapporteres under *Andre Oplysninger*.

 ISA stiller ikke eksplicitte krav til placering af *Andre Oplysninger*. Rapportering af *Andre Oplysninger* er derfor placeret til sidst i erklæringen. Derved fremgår afsnittene om revisionen af årsregnskabet samlet. [↑](#footnote-ref-8)
9. ) Afsnittet ”Yderligere oplysninger krævet i henhold til ”bekendtgørelse om kommunal og regional revision”” medtages for kommuner og store § 60-selskaber, fordi disse er omfattet af kravene i EU-forordning 537/2014, artikel 10, jf. bekendtgørelse nr. 965 af 28. juni 2016 om kommunal og regional revision, § 1, stk. 1, og § 2, stk. 1, nr. 2. [↑](#footnote-ref-9)
10. ) Dette afsnit medtages udelukkende, hvis der er oplysninger, som er krævet i henhold til forordningens artikel 10.2, litra (g), og som ikke er medtaget i noterne til regnskabet eller ledelsesberetningen. [↑](#footnote-ref-10)
11. ) Såfremt der ikke har været udbud og forlængelser i opgaveperioden, kan denne sætning undlades. [↑](#footnote-ref-11)
12. ) Der er kun krav om angivelse af revisors CVR-nummer, i det omfang regnskaber er omfattet af indsendelsesbekendtgørelsen. [↑](#footnote-ref-12)
13. ) Der er kun krav om angivelse af revisors MNE-nummer, i det omfang regnskaber er omfattet af indsendelsesbekendtgørelsen. [↑](#footnote-ref-13)